Taı dzęę̀ tł'axǫǫ̀ Galılee nèk'e,
kǫ̀ta Cana ekǫ dǫ ı̨łè honìda ha nǫǫ̀.
Zezì wemǫ ekǫ wheda.
Zezì eyıts'ǫ wecheekeè sı gokàgehɂà ı̨lè.
Jìetì k'ehǫǫwo ekò Zezì wemǫ yets'ǫ̀ hadı,
“Jìetì gıts'ǫ-le ajà,”
yèhdı.
Zezì yets'ǫ̀ hadı,
“Ts'èko,
sı̨ sı̨į̀dı-le,
segha ı̨łaà whìle hǫt'e,”
yèhdı.
Zezì wemǫ dǫ eyı eghàlageedaa sìı ts'ǫ̀ hadı,
“Ayìı dànaxèhdı sìı haahłe,”
gòhdı.
Tı gha kwetǫ nechàa ek'ètaı eyı whela,
wet'à Israel got'ı̨į̀ edenàowoò k'ę̀ę̀ edılà eyıts'ǫ edekè k'enagehtse.
Kwetǫ ı̨łè naènǫ hanì-le-ı̨dè taènǫ lìgalǫ̀ haàtłǫ tı weyìı whetł'ı hǫt'e.
Zezì dǫ eyı eghàlagıìdèe ts'ǫ̀ hadı,
“Kwetǫ weyìı tı dagoòɂǫǫ̀ aahłe,”
gòhdı.
Eyıt'à kwetǫ yìı tı dagoòɂǫǫ̀ agį̀į̀là.
Eyı tł'axǫǫ̀ Zezì gots'ǫ̀ hadı,
“Tı mǫ̀hdaa ààhchı gà nàsı̨ gha k'àowo elı̨ı̨ sìı ghàahge,”
gòhdı.
Eyıt'à hagį̀į̀là.
Nàsı̨ gha k'àowo tı jìetì whelı̨ı̨ sìı yek'ałegolì.
Edı̨į̀ gots'ǫ jìetì agehɂı̨ı̨ sìı yek'èezǫ-le,
hanìkò dǫ kwetǫ yìı tı dagoòɂǫǫ̀ agı̨į̀làa sìı gık'èezǫ.
Eyıt'à nàsı̨ gha k'àowo whatsǫǫ̀ dǫ honìdza ts'ǫ̀ hadı,
“Dǫ hazǫǫ̀ jìetì denahk'e nezı̨ı̨ sìı t'akwełǫ̀ǫ̀ dǫ ghàgeedı hǫt'e.
Dǫ deɂǫ̀ǫ̀ jìetì łǫ gıadǫ tł'axǫǫ̀ jìetì nezı̨tsoò-le sìı dǫ ghàgeedı.
Hanìkò nı̨ sìı jìetì denahk'e nezı̨ı̨ sìı dıì gogha wek'ènedì nǫǫ̀,”
yèhdı.
Zezì kǫ̀ta Cana wheda ekò eyı t'akwełǫ̀ǫ̀ enıìyah whehtsı̨ ı̨lè.
Enıìyah deè elı̨ı̨ sìı dǫ gıaɂı̨į̀ agǫ̀ǫ̀là,
eyıt'à wecheekeè weghǫ gınì nàtsoò agejà.
Zezì Nǫ̀htsı̨kǫ̀-gocho ts'ǫ̀ èhtła
Eyı hagòjà tł'axǫǫ̀ Zezì edemǫ,
edechı eyıts'ǫ edecheekeè xè kǫ̀ta Capernaum ts'ǫ̀ geède.
Ekǫ whaà-lea ts'ǫ̀ agı̨ı̨t'è.